For tiden pågår det et høyt spill om Bybanen mot Åsane. Bybanealliansen – Byluftlisten, Venstre, KrF og SV – porsjonerer jevnlig sine tanker om hvordan Bybanen bør bygges mest mulig i dagen.

Sentrumspartiene går langt i å love makt til enten Ap eller Høyre, dersom de støtter dem i saken etter valget til høsten.

Men løsningen for Sandviken, som de presenterte i BA i går, den må de lenger på landet med, mener Geir Dale i Ap.

Aps Geir Dale sier at de foretrekker å legge Bybanen i den øvre traseen, med dagstopp ved Sandviken kirke og deretter skal den gå i Åsaneveien fra Glass Knag og frem til Eidsvågstunnelen. Samtidig vil de forlenge Fløyfjellstunnelen, slik at trafikken ikke blir ledet gjennom Sjøgaten.

– Dermed blir det plass til gang- og sykkelveier i Sjøgaten, noe vi er svært opptatt av å få til, sier Dale.

Han mener at Bybanealliansens trasé vil føre til trafikalt kaos. Her vil bilene som kommer nordfra gå i blandet trasé med Bybanen, og mye trafikk vil presses opp i Nye Sandviksvei og Øvregaten.

– Det er viktig å ikke lage store utfordringer med blandet trafikk, det er store nok utfordringer med dette der det er lite biler, sier Dale.

Høyre jobber med saken

Bybanealliansen vil forhandle om traseen nordover etter valget, samtidig jobber tunneltilhengerne i Høyre med å få lagt frem en bystyresak som skal «kvele» diskusjonen om hvordan Bybanen skal gå nordover, før valget.

En ting er sikkert: Skal de klare å få det til må Høyre og Frp få Arbeiderpartiet med på laget.

– Vi har hele tiden sagt at vi er forhandlingsvillige, og på bakgrunn av det Martin Smith-Sivertsen har sagt regner vi med at det kommer en sak, men vi må jo se saken de eventuelt kommer med, før vi kan si noe, sier Dale.

Han minner om at tiden begynner å bli knapp om de skal kunne fremme saken før sommeren.

– Men hva med forliksresultatet dere inngikk med Høyre og Frp i fjor, som ble trukket da den utløste parlamentarisk kaos i Bergen?

– Det har ingen relevans nå, den saken ble aldri skikkelig fremmet.

Høyres Dag Skansen sier at fordi de jobber med å få en løsning på hvordan vi skal håndtere Bybanen mot Åsane, vil de ikke kommentere løsningen til Bybanealliansen.

Da de voterte over bybanesaken i fjor, gikk Høyre inn for å legge Bybanen i dagen i Sjøgaten og samtidig bygge en «bymiljøtunnel» mellom Sandviken og Bygarasjen for bilene.

Men i vår har byrådsleder Martin Smith-Sivertsen ivret for en lang og rett bybanetunnel ut av sentrum, med et ukjent antall stopp.

– Venstre og KrF synes å stille et ultimatum om at Bybanen skal gå i dagen, i sentrum og videre. Kan dere gå med på det for å beholde et borgerlig byråd etter valget?

– Jeg oppfatter det ikke som noe ultimatum, bare at de mener dette veldig sterkt og at det er noe de vil forhandle om, svarer Skansen.